
Colegio Bon Bini a gana 4 borchi digital y 25 tablet a traves di 


campana 
Colegio Bon Bini ta un di e scolnan ganador di e proyecto di 
Edutech di Gobierno di Aruba y Futura den cual a pone fondo 
disponibel pa proyectonan di innovacion di scolnan. Cabestante 
di e scol sra. Sherissa Tsu a expresa cu Colegio Bon Bini ta 
sumamente contento pa motibo cu ya pa hopi tempo tabata 
buscando financiamento pa adkiri material digital pa e scol. 


Sra. Tsu a splica cu durante di Pandemia a haci diferente 
workshop cu e maestranan pa nan por tin conocemento pa 
duna les digital, den e periodo aki a tuma nota di cambio 
drastico den e muchanan. Na e momento cu a cuminsa duna 
les bek na scol bek, a tuma nota cu e motivacion a baha bek. 
Pa e motibo aki a cuminsa busca sponsor diferente caminda 
pa logra haya un ‘smart board’ den klas, pero no a logra. 


Ora cu Edutech a anuncia e posibilidad pa scolnan bin na 
remarca pa financiamento, Colegio Bon Bini a manda e plan y 
meta di escol cu ta inclui borchi digital pa tur e klasnan y tablet 
pa e “smart room”. Como un di e scolnan ganado, Colegio Bon 
Bini a ricibi 4 borchi digital y 25 tablet. Ademas tur maestro a 
ricibi curso di con pa traha cu e borchinan digital. 


Manera cu ta conoci, lesnan audio visual ta yuda muchanan 
siña mas mihor y retene mas informacion. Maestronan a tuma 
nota tambe di e cambionan positivo cerca e muchanan cu e 
lesnan interactivo. Adicionalmente haciendo uzo di materialnan 
digital, ta trahando tambe na e asina yama “21st centery skills”. 
Pues tur locual cu e muchanan ta siñando awo, lo yudanan 
hopi den futuro. 


Finalmente, sra. Tsu a gradici Gobierno y Futura cu e proyecto 
di Edutech cual a hacie posibel pa adkiri materialnan digital, 
pa por brinda e muchanan lesnan den forma mas innovativo. 


di Edutech 

Premier Wever - Croes: 


“EDUTECH FUND TA UN PRUEBA DI NOS 
COMPROMISO PA INNOVACION DEN EDUCACION” 


400 mil florin inverti den digitalisacion den ensenansa pa stimula 
habilidadnan di ciglo 21 

Diaranson a tuma luga presentacion di un trayecto bunita cu ta 
andando den cuadro di e proyecto Edutech na JFK Education 
Center. Prome Minister Evelyn Wever - Croes cu ademas tin 
e cartera di innovacion, Minister di Enseñansa Endy Croes, 
Minister Xiomara Maduro Minister di Finansa y Cultura, 
Parlamentarionan, profesionalnan riba tereno di innovacion, 
profesionalnan den enseñansa y representante di diferente 
scol, tabata presente na e ocasion. 


Edutech ta un fondo pa stimula innovacion y tecnologia den 
scolnan di Aruba, door di provee fondo na proyectonan piloto di 
innovacion diseña door di scolnan, maestronan y studiantenan. 
Su impacto y beneficionan ta stimula participacion entre 
studiantenan y maestronan, haci e klasnan mas interactivo y 
duna studiantenan y maestronan e hermentnan pa sobresali 
den un mundo digital y desaroya “digital literacy' den scolnan 
rond Aruba. 


Con e proyecto a cuminsa? 

Prome Minister Wever - Croes a hiba palabra 
na e ocasion cu un splicacion di con e proyecto 
a cuminsa. Na aña 2017 ora cu Prome Minister 
Wever - Croes a tuma e cartera di innovacion, 


. tabata contempla cua ta e areanan cu mester 
a int haya extra atencion den e area di innovacion. 


Den un temporada cu placa ta limita, mester 
ta hopi creativo. Na aña 2018, a cuminsa 
cu planificacion y na aña 2019 a cuminsa cu 
proyectonan piloto cu tabata yama E-learning. 
Den e proyecto ey, a traves di Futura, a 
scoge algun scol pa implementa proyectonan 
di innovacion. E tempo ey a cuminsa cu 
proyectonan piloto den scolnan basico entre 
© otro Cacique Macuarima, Colegio Pastoor 
y Kraanwinkel, Sint Franciscus College y Kleuter 
Cacique Aterima. Durante e proyecto piloto a 
test kico ta traha na Aruba y kico no ta traha 
na Aruba, cu e intencion pa traspasa esaki pa 
Minister di enseñansa, pa departamento di 
enseñansa y pa e veld di enseñansa. Unabes 
cu e proyectonan piloto a finalisa, Futura a 
bin cu e idea pa cambia e concepto y pa aña 
escolar 2022-2023 e concepto di Edutech a 
wordo presenta. 


400 mil florin reparti den 4 ciclo 

Prome Minister a sigui splica cu a traves di e 
proyecto Edutech, tur scol por aplica cual ta 
crea mas compromiso y entusiasmo di parti e scolnan. Cu 
e meta pa crea un plataforma pa stimula tur scol pa bin cu 
solucion pa e retonan cu nan ta enfrenta, unda cu ta pensa 
cu innovacion por ta un solucion. Pa realisa esaki, a pone un 
fondo di 400 mil florin disponibel pa e aña escolar aki reparti 
den 4 tranche. 


“Educacion ta e fundeshi pa nos isla por prospera, educacion 
ta empodera nos habitantenan y ta fortifica nos comunidad y e 
ta dirigi progreso. Nos sa tambe cu nos mundo ta cambiando 
na un nivel hopi rapido. Pesey e ta hopi importante pa nos 
ekipa mos generacion di hobennan cu e hermentnan necesario 
pa por maneha e retonan y oportunidadnan den e era digital. 
E unico manera cu por garantisa esaki ta door di siñanan e 
habilidadnan di ciglo 21 pa nan por adapta y ta exitoso,’ Prome 
Minister Wever - Croes a enfatisa. 

Scolnan ganador di e prome 3 ciclonan di Edutech 

Cu ayudo di e fondo di Edutech e scolnan cu a participa y gana, 
por a realisa diferente meta. Aurora Scol Preparatorio Noord, 
Colegio Bon Bini na Playa, Pius X School na Dakota, y Maria 
Goretti College na Paradera lo transforma borchinan tradicional 
pa borchinan digital y tambe ekipa nan klasnan cu diferente 
materialnan manera tablets of laptops pa stimula participacion 
y haci e lesnan mas interactivo y na mes momento logra 
completa e metanan di desaroyo sostenibel (SDGs). Ademas, 
Colegio EPI a implementa 'Columbus Kompas', un metodo pa 
por midi e desaroyo digital y progreso di studiantenan durante 
un aña escolar. 

Y finalmente EduCampus cu lo uza e fondonan pa crea un 
‘Modular MakerSpace' cu lo funciona cumo un ‘incubator’ y 
haci innovacion mas accesibel na nos hobenan. 


Aplicacion ta habri pa ciclo 4 

Pa ciclo 4 ainda scolnan tin tempo pa aplica, Prome Minister 
a haci uzo di e momento pa invita tur scol cu ainda no a haci 
uzo di e oportunidad aki, pa sinta hunto y manda tur ideanan 
via e website edutecharuba.org. E deadline ta pa dia 30 di juni 
proximo. 


Prome Minister a termina gradiciendo henter e team di Futura 
cu a haci e proyecto di Edutech un realidad. A gradici tur 
docentenan y e veld di enseña cu a percura pa aplica pa e 
fondo y bin cu ideanan nobo pa trece nos Aruba su sistema di 
educacion den e era nobo y tambe Ministernan y Miembronan 
di parlamento pa a kere den e proyecto. 


FUTURA 

EKIPO DI ARUBA PARTICIPANDO NA 
COUNTERPART DAGEN 

Ekipo di Pais Aruba ta presente na e asina yama “counterpart anterior. Diferente tema ta wordo trata durante e dianan aki cu 


dagen” organisa den cuadro di trabou haci den conexion cu ta relata na por ehempel e acuerdo mutuo actual, metodo di 


Landspakket y pa Ministerio di Asunto di Reino. 


cambio y colaboracion entre e paisnan. 


Dianan 12,13 y 14 di juni paisnan den Reino; Aruba, Corsou y E dianan y reunionnan ta canando den bon forma, caminda cu 
Sint Maarten ta bin hunto pa asina para keto na e trabounan experticio ta wordo intercambia. 
haci den cuadro di Landspakket como tambe evalua e trayecto 


EMBAHADORA DI COLOMBIA A BISHITA 
MINISTER THIJSEN 


Recientemente Embahadora di Colombia na Hulanda 
Carolina Olarte Bácares a haci un bishita di cortesia na 
Minister Plenipotenciario mr. Ady Thijsen. 


Durante e combersacion a papia riba e relacion cu ta existi 
entre Colombia y Aruba, tanto economico como cultural. 
Tambe cu Colombia ta un mercado turistico masha importante 
pa Aruba. E relacion entre e pueblonan di Colombia y Aruba 


ta hopi estrecho, mirando cu hopi Colombiano a bin Aruba y 


pa traha y asina contribui na bienestar di Aruba su economia 5h 


y tambe ta forma parti di e comunidad Arubiano. 


Embahadora Olarte Bácares a indica cu Colombia ta duna $ 


hopi balor na e relacion cu Aruba y como pais bisiña ta mira 


cu por tin cooperacion riba diferente terenonan, manera ES 


agricultura y cuido medico. 


Carolina Olarte Bácares - prome cu a keda apunta na januari K 
di e aña aki como embahadora di Colombia na Hulanda $ 


- tabata agente pa Colombia na e Corte Internacional di |“ 


Husticia. Tambe e tabata decano y profesora asocia di ley 
na Pontificia Universidad Javeriana na Bogota y a logra su 
doctorado den Ley Internacional na Universidad Sorbonne 
na Paris, Francia. 


Embahadora Olarte Bacares ta miembro di e Editorial 
Board of the Brazilian Journal of International Law y tambe 
di e Anuario Iberoamericano sobre Derecho Internacional 
Humanitario. 

ADULTONAN MAYOR TIN DERECHO RIBA CUIDO 

MINISTER 


DI CALIDAD Y NOS COMO COMUNIDAD TIN E 


DEBER PA GARANTISA NAN SIGURIDAD 


Diaranson mainta den parlamento W 
a tuma luga e presentacion di e i 
maneho nobo pa asuntonan di 
adulto mayor. Prof. Anne-Mei The 
hunto cu Minister Arends y su ekipo 
a duna amplio splicacion ariba e { 
prioridadnan cu tin cu atende cu ne MW 
den e maneho. 


Manera cu tur otro region na 
mundo, Aruba tambe ta enfrenta cu 
e consecuencianan di un poblacion 
cu ta birando mas bieu, esaki 
ta inclui aumento pa necesidad 
di cuido y recursonan di sosten 
social. Durante ultimo añanan a 
bin ta recopila diferente datos y a 
studia esakinan pa haya un bista 
amplio den tur loke ta trata cuido 
y bienestar pa adulto mayor. Basa 
riba data, estudionan y consehonan di profesionalnan a bin ta 
presenta un maneho cu ta enfoca riba cambio di perspectiva 
riba embehecimento pa adulto mayor, servicionan adecua/ 
adapta di cuido y bienestar y un miho reparticion di recursonan 
y gastonan di cuido. 


Algun di e preguntanan cu a wordo treci dilanti door di 
parlamentarionan tabata e factor di diversidad y imigracion di 
Aruba su poblacion y con esaki ta hunga un rol den e ehecucion 
di e maneho. Minister Arends a asegura parlamentarionan 
cu ta teniendo consideracion cu a factor nan aki den e 
vision. Ta imporante pa nos ta consciente cu maneho riba 
embehecimento di poblacion y bienestar di e adultonan mayor 
ta toca hopi areanan (e.o. migracion, infrastructura, finansas, 
educacion) den nos comunidad y lo mester wordo atendi den 

forma holistico. Aumento di diversidad ta conta no solamente pa 
embehecimento di un pais pero tambe e unidad di un sociedad. 
Tambe a menciona cu e maneho di adulto mayor ta uno cu tin 
cu wordo ehecuta inter-ministerial y cu bon cooperacion entre 
tur organisacion y departamentonan cu tin di haber cu adulto 
mayor. 


Pa conclui, mester un miho investigacion riba e gastonan 
di cuido y bienestar pa adulto mayor. Ta esencial tambe pa 
brinda opcionnan mas amplio di educacion den sector di cuido 
na Aruba, esaki ta stimula nos hobennan pa sigui un carera 
den cuido y asina aporta na carga e peso di embehecimento di 
poblacion na Aruba. 


Adultonan mayor tin derecho riba cuido di calidad y nos como 
comunidad tin e deber pa garantisa nan siguridad, bienestar y 
brindanan e dignidad cu nan merece. 

DIA MUNDIAL DI CONSCIENTISACION 
RIBA ABUSO DI ADULTO MAYOR 


Imagina cu na bo 80 y pico aña di edad, despues cu bo a crea un famia na cual bo 
a duna tur bo cariño y amor, bo ta completamente bo so. Niun hende ta bishitabo, 
niun hende ta yamabo y niun hende ta corda riba bo. Asina aki tur bo dianan di 
biehes ta transcuri. Esaki ta e tristo realidad cu hopi di nos grandinan ta bibando. 


Awe nos ta trece atencion na maltrato di Adulto Mayor. Desafortunadamente, den 
nos comunidad tin hopi negligencia di personanan di edad. E descuido di e 
necesidadnan y bienestar di nos grandinan ta un preocupacion grave. 


Nos mester keda pendiente pa señalnan di negligencia mane condicionnan di 
biba inadecua, falta di atencion medico, aislamiento social of explotacion 
financiero y aborda esakinan activamente. 


E ta fundamental pa duna nos ciudadanonan di tercera edad e respet, cuido y 
apoyo cu nan mester den nan biehes. Ta nos deber como comunidad pa garantisa 
nan siguridad, bienestar y brindanan e dignidad cu nan merece. 


"Si bo tin un familiar of conoci cu lo por ta 
experienciando negligencia, saca un poco di 


bo tempo y bishita nan! Un rati ora por nifica 


masha hopi y lo por trece nan hopi alegria. 

Nemara Modus 


MINISTER 


Enconexion cu Celebracion Dia di San Juan — Dera Gay 


MINISTER DI CULTURA XIOMARA MADURO A 
PRESENTA REVISTA ʻE COSECHA DI JUANCHO” 


Durante conferencia di prensa na cas di cunuco Tan Tin, 
Minister di Cultura y Finansa a presente un revista pa tur 
mucha di scol preparatorio y basico. Esaki ta relaciona cu e 
celebracion di Dia di San Juan — Dera Gay cu ta dia 24 di di 
juni proximo. E meta di e revista “E Cosecha di Juancho” ta pa 
nos sigui informa y educa nos muchanan riba e historia di San 
Juan. Atraves di e revista aki ta haya informacion con esaki a 
inicia, su origin y con nos hendenan di Aruba ta celebr'e. 


Den e revista ta haya informacion di entre otro, e historia di 
e celebracion Dia di San Juan — Dera Gay, e nificacion di 
bistimento di color geel y cora, e candela, musica y baile, 
nificacion di e gay y contamento di storia di antes cu tabata 
tuma luga durante San Juan. Ademas tin wega pa mucha, 
pintura y concurso cu e muchanan por participa pa gana 
premio. E revista aki lo wordo entrega via scol na 14 mil mucha. 
E mandatario ta hopi contento cu e interes e aña aki ta hopi 
grandi pa celebracion di Dia di San Juan. 


Di parti UNOCA nan lo presenta un serie di videonan educativo 
di Dia di San Juan riba nan plataforma social y canalnan di 
television. Pa locual ta Comision Celebracion Dianan Nacional, 
lo ta encarga pa promove tur eventonan di San Juan, y tur 
instancia/organisacion tin chens te cu 19 juni proximo pa 
informa CCDN via su email adres ccdn@cultura.aw pa asina 
e evento wordo publica riba e calendario di evento. 
Eventonan registra di Dia di San Juan — Dera Gay 2023 te na 
e momentonan aki: 

Centro di bario Playa Pabou, Centro di bario Noord, Centro di 
bario Savaneta, Fundacion Chico Harms na Centro di bario 
Brazil, Instituto Kateketiko Diosesano Aruba, Club Sport Boys 
y Jong Sanicolas. 


E mandatario a gradici Archivo Nacional Aruba, UNOCA, 
Departamento di Cultura, Comision Celebracion Dianan 
Nacional pa nan cooperacion y tambe tur organisacionnan cu 
ta organisando eventonan pa Aruba por celebra Dia di San 


Juan — Dera Gay. Ademas ta invita henter comunidad pa asisti 
na e celebracionnan di Dia di San Juan -Dera Gay den barionan 
y biba nos cultura. 

Continuacion REVISTA ‘E COSECHA DI JUANCHO’.... 

A INICIA E TRAYECTO DEN CUADRO DIE 

Ren 


MINISTER 


PROYECTO SIGNS OF SAFETY 


Diaranson merdia, a inicia cu e trayecto di Signs of Safety, cual 
ta un proyecto basa riba e plan di maneho di Gabinete Wever- 
Croes Il. Segun e plan di maneho, e yabi pa exito ta den promove 
colaboracion, cooperacion y participacion di tur esnan envolvi 
finando riba metanan comun pa resolve problema y resolve 
retonan. E parti aki di e vision di e maneho di Gobierno, ta 
un ingrediente clave pa loke ta e trayecto di Signs of Safety. 
Un proyecto cu lo rekeri un enfoke multidiciplinario poniendo 
e cliente central. E programa aki lo ta dirigi riba garantisa 
siguridad duradero y rehabilitacion di victima y agresornan den 
casonan di abuso sexual, maltrato como tambe negligencia na 
mucha y violencia relacional. 


Manera a wordo menciona, e trayecto aki lo ta uno 
multidisciplinario y lo tin e metodo di Signs of Safety como base. 
Durante aña 2019 Gobierno di Aruba a firma un ‘Ministeriele 
Beschikking' pa duna prioridad na implementacion di Signs 
of Safety como metodo oficial y nacional den e cadena di 
proteccion di menor na Aruba. 


Un evaluacion pa e implementacion di Signs of Safety a tuma 
luga entre e diferente stakeholdersnan, for di esaki a bin 
puntonan positivo como puntonan di atencion. Ta pone atencion 
tambe na e resultado di e evaluacion di e grupo di maneho di 
Signs of Safety Aruba, kende a desaroya un programma cu un 
duracion di tres aña cu lo duna atencion riba e puntonan cu a 
ser subraya. 


E mandatario a indica cu e ta satisfecho cu e contribucion duna 
door di e diferente stakeholders pa e trayecto di implementacion 
di Signs of Safety na Aruba. Ta trata di un iniciativa cu a bin for 
di e veld mes, cual Gobierno ta para tras di esaki. Gobierno 
conhuntamente cu CEDE Aruba y Samenwerkende Fondsen 
ta forma parti di e financiamento di e programa aki, asina nos 
ta contribui y mustra nos compromiso na e meta comun cu ta 
pa pone e mucha central. Trahando hunto ta e unico manera 
cu nos lo por logra e metanan nos dilanti. 


Por ultimo, Minister Tjon a expresa cu e proyecto aki ta rekeri 
esfuerso di cada instancia, cada profesional y mas cu claro e 
compromiso di Gobierno di Aruba. Pues ta extende palabranan 
di gratitud y elogio na e grupo di maneho di Signs of Safety cu a 
traha incansabelmente apesar di a haya nan mes confronta cu 
obstaculonan na caminda, pero manteniendo e vision y pasion 
pa asina awe logra yega na inicio di e programa aki. 

Edy Cres 


MINISTER 


PRACTICO PA OFISHI NA SANTA CRUZ 
Diaranson mainta, Minister Endy Croes tabata presente na 
ceremonia di inauguracion oficial di e Greenhouse na Scol 
Practico pa Ofishi (SPO) na Santa Cruz. E Greenhouse a haya 
e nomber di Hofi Pali Siya Cora. E Greenhouse ta existi pa 
mas di dies (10) afia y cu ayudo di stakeholders a renoba esaki 
pa hacie mas atractivo y accesibel brindando acceso na e 
alumnonan cu ta den rolstoel. Fundacion E Solo cu ta promove 
come saludabel den famianan na Aruba, a haci un donacion 
pa por a renoba e Greenhouse. E vioer di e Greenhouse 
haya pever, net nobo, a traha rampa y mesa special di pa e 
muchanan cu ta den rolstoel tambe por haci uzo di dje. 


Awor, banda di e sistema di aquaponics ta instala un sistema 
di hydroponics, cu ta un sistema mas intensivo di cultiva mata. 
E alumnonan ta haya conocemento di e sistemanan mas 
innovativo pa cultiva mata. Tambe, e alumonan ta siña cultiva 
y planta berdura y fruta cu ta forma parti di e curiculo di SPO 
pa duna les di agricultura. Mandatario di Enseñansa Endy 
Croes a hiba palabra e mainta aki. Despues di e ceremonia 
Minister Endy Croes y invitadonan a haya un recorido den 
e Greenhouse. Mandatario di Enseñansa a enfatisa cu e 
ta un bunita proyecto unda cu diferente stakeholders a bin 
hunto, entre otro, Hulanda, CEDE Aruba y Fundacion E Solo. 
Finalisando, Minister Endy Croes ta gradici SPO Santa Cruz 
y Comision Greenhouse pa e invitacion y caluroso recepcion. 
Palabra di pabien na tur esnan cu a haci na esfuerso pa haci 
e proyecto aki posibel y pabien na Sr. Randolph Fingal cu ta e 
motor tras di proyecto aki. Un logro hopi positivo pa stimula e 
educacion y conocemento di plantacion riba nos isla. 

Minister Endy Croes: 


PROME MINISTER EVELYN WEVER - CROES A PRESENTA 
E SEIS SCOLNAN GANADO DI E PROYECTO EDUTECH 


400.000 florin a wordo aloca pa proyectonan piloto di innovacion den 
enseñansa pa aña escolar 2022-2023 


Diaranson atardi, durante Conferencia di Prensa di Gobierno 
di Aruba a presenta e seis (6) scolnan ganado di e dos prome 
ciclonan di EduTech. Na e ocasion special aki Minister di 
Enseñansa y Deporte Endy Croes, Minister President Evelyn 
Wever — Croes y Sr. Pancho Croes di Futura a hiba palabra. 
Minister Endy Croes a indica cu Gobierno di Aruba hunto cu 
Futura a traves di e proyecto EduTech ta inverti den innovacion 
brindando oportunidad na tur scol na Aruba pa participa. Un 
total di 400.000 florin a wordo aloca pa aña escolar 2022- 
2023 pa proyectonan piloto di innovacion den educacion. E 
proyectonan di innovacion ta diseña door di scol, alumno- y 
maestronan di Aruba. Actualmente, EduTech ta tumando 
aplicacion pa di 4 y ultimo ciclo y scolnan tin te cu 30 di juni riba 
e website www.edutecharuba.org. Innovacion ta aplicacion di 
idea-y conceptonan nobo, di producto, servicio y di practicanan 
nobo y moderno cu e intencion pa ta mas util pa asina aumenta 
productividad y concurencia. Pues, digitalisacion y tecnologia 
den enseñansa ta un di e conceptonan di innovacion. Mundo 
ta cambiando rapidamente, digitalisacion ta tuma luga den 
diferente ramo di trabou. Minister Endy Croes a enfatisa 
cu enseñansa ta hunga un rol importante den prepara nos 
hobennan cu e habilidadnan pa por funciona den e mundo aki. 


Mandatario di Enseñansa a agerga cu Sr. Hans Hoonstra un 
experto riba e tereno aki, tabata na Aruba den luna di april 
y splica e importancia pa enfoca pa haci pueblo di Aruba 
digitalmente inteligente. Tambe, Sr. Hoonstra a splica di e 
habilidadnan cu esaki ta exigi pa Aruba como pueblo por ta 
ekipa pa por funciona den un economia digital sin frontera. 
Minister Endy Croes a enfatisa cu e soño aki mester bira 
realidad y pa logra esaki enseñansa y nos scolnan ta di vital 
importancia. 


E fundacion Arubiano Full Stack Vision a duna un presentacion 
amplio di nan trabou. Esta pa familiarisa mucha- y mayornan 


cu computer y con pa programa. E organisacion aki por 
ehempel ta forma parti di un organisacion mundia Rasberry Pl. 
Pues, innovacion, digitalisacion y tecnologia ta un tema hopi 
importante y pesey Gabinete Wever - Croes ll a traves di nos 
Prome Minister Evelyn Wever - Croes y Futura ta duna hopi 
atencion na esaki y hunto cu enseñansa nos por logra e meta 
final pa desaroya e habilidadnan aki. 


Minister Endy Croes a subraya cu e Sustainable Development 
Goals di agenda 2030 di Nacion Uni tin riba agenda e “SDG 
4”. E competencianan di siglo 21 cu ta forma patri di SDG 
4 ta promove banda di “Life Long Learning”, e 4 C nan. 
Minister Endy Croes a finalisa su speech compartiendo e 
4C; communicasion, colaboracion, “critical Thinking Problem 
Solving” (pensamento critico) y creatividad. Laga e 4C nan ta 
e motor- y pilarnan pa guia den nos conviccion pa innovacion, 
esta digitalisacion y tecnologia den enseñansa. Minister Endy 
Croes a gradici Gabinete Wever -Croes II, Minister President 
Evelyn Wever — Croes, Futura y tur scol cu ta trece e ideanan 
y nos trabou ta di crea e plataforma pa duna sosten. Hunto nos 
logra e obhetivo final den e mundo cu ta cambiando rapido. 

Door di incorpora e historia di sclavitud den curiculo di scol y como parti di 
programanan educativo pafo di scol, nos ta sina conoce e pasado y alabes 
sina conoce nos mes mas miho 


Diaranson mainta, durante Conferencia di Prensa di 
Gobierno di Aruba a lansa oficialmente e campaña 
di conscientisacion di sclavitud na Aruba. Minister di 
Ensefiansa y Deporte Endy Croes a hiba palabra riba e 
historia y abolicion di sclavitud na Aruba. E dignatario a 
subraya cu den pueblo e ta un tema ainda relativamente 
desconoci. Pero, ta yene cu satisfaccion pa mira cu e 
topico di sclavitud poco poco ta hayando mas y mas 
atencion y interes. Minister Endy Croes a uni den 
proyecto aki hunto colega Minister di Finansas y Cultura 
Xiomara Maduro, pa trece mas claridad riba e aspecto 
importante aki di nos historia. ‘Mi tambe ta uni na e 
pensamento cu ta esencial y importante pa nos ta na 
altura di nos pasado’, Minister Endy Croes a expresa. 


Mandatario di Ensefiansa a indica cu pa realisa esaki, ta 
hopi importante pa e historia di sclavitud haya su luga y 
reconocemento den nos educacion formal na scolnan, | 
pero tambe den educacion informal cu ta encera 
programanan educativo pafo di scol, entre otro, social 
media. Door di incorpora e historia di sclavitud den 
curiculo di scol y como parti di programanan educativo 
pafo di scol, nos ta siña conoce e pasado y alabes siña 
conoce nos mes mas miho. 

E conocemento aki ta contribui no solamente na un 
miho comprension di e desaroyo di nos comunidad, 
pero tambe e ta yuda nos compronde nos propio pasado 
miho. Loke cu ta haci e proceso di descubrimento uno 
interesante, ta cu danki na medionan innovativo, awo mas 
cu nunca, ta facil pa haya acceso na documentonan historico 
relata na e topico di sclavitud. E coleccion, ta disponibel digital 
y ta accesibel riba coleccion.aw, loke ta hacie mas facil pa 
studiantenan cu kier skirbi un proyecto tocante di e topico aki por 
yega mesora na informacionnan necesario. Tambe, por acudi 
na Archivo Nacional pa haci un investigacion di “stamboom” 
y na e manera aki mira e conexion entre laso familiar y nos 
pasado di sclavitud. Sin duda, e informacion aki por wordo pasa 
pa nos futuro generacion. Tin materialnan educativo existente 
cu lo wordo revisa y imprimi di nobo. Actualmente, esaki ta 
den proceso y pronto nos lo tin e materialnan educativo aki 
disponibel pa scolnan basico y secundario. 

Minister Endy Croes a indica cu e producion di e materialnan 


educativo aki, ta den man di nos propio profesionalnan den 
enseñansa na Aruba y e parti financiero pa esaki lo keda cubri 
cu e sosten di Hulanda. 


Minister Endy Croes a enfatisa cu e ta sostene e proyecto di 
colega Minister Xiomara Maduro y ta duna cooperacion total pa 
e topico aki haya su debido atencion na scolnan. Mandatario di 
Enseñansa a finalisa, bisando cu conscientisacion y educacion 
ta bay man den man. ‘Laga nos cada un siña mas tocante di un 
parti di nos historia y na e manera aki gradici nos antecesornan 
pa nan lucha y contribucion. Laga nos cada un aprecia y balora 
nos pasado, siña lesnan valioso, y cu e sabiduria adkiri nos 
por sinti nos orguyoso di nos herencia historico’, Minister Endy 
Croes a finalisa. 


Union ta importante pa cualkier sociedad pasobra 
e ta e base di forsa, poder, guia, curashi y 
desaroyo. Union ta provee un fuente constante di 
motivacion positivo y e ta e vinculo pa logronan 
grandi. Esey ta loke Aruba a demostra, den union 
y cu positivismo a logra recuperacion despues di 
varios crisis tras di otro. 


2023 ANA DI UNION Y POSITIVISMO! 


